Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 37/12/7707	Prešov, 15.3.2012
EEČ : 2-58-108-2012

U Z N E S E N I E

Trestná vec:	obvinená XXXXX  
Prečin:	

Rozhodol: 	prokurátor Okresnej prokuratúry Prešov
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v čase o 03.00 hod. dňa 03.01.2012 na rómskej osade v dome XXXXX, okr. Sabinov prevzala od obv. XXXXX, XXXXX okr. Sabinov, ktorý je jej bratom, rôzne potraviny, sladkosti a mäsové výrobky s vedomím, že tieto veci boli získané trestným činom počas krádeže vlámaním do predajne potravín COOP Jednota v obci Ďačov č. 5, okr. Sabinov, pričom časť týchto vecí použila pre svoju spotrebu.

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ XXXXX, sp. zn. ORP-33/LI-PO-2012 zo dňa 03.01.2012 bolo podľa § 199 ods.1 Tr. por. začaté trestné stíhanie a uznesením sp. zn. ORP-33/LI-PO-2012 zo dňa 05.01.2012 bolo podľa § 206 ods. 1 Tr. por. vznesené obvinenie voči XXXXX XXXXX, trvale bytom XXXXX, XXXXX pre prečin podielnictva podľa § 231 ods. 1 písm. a) Trestného zákona na tom skutkovom základe, ako je to uvedené vo výrokovej časti tohto uznesenia. 

	Obvinená XXXXX vyhlásila, že spáchala skutok, za ktorý je trestne stíhaná a svoje konanie oľutovala. Bola poučená v zmysle § 216 ods. 1 Trestného poriadku o podmienkach podmienečného zastavenia trestného stíhania a s týmto postupom aj výslovne súhlasila. 

	Škoda uvedeným prečinom nevznikla. Škoda je predmetom konania, ktoré je vedené na tunajšej prokuratúre pre prečin krádeže podľa § 212 ods.2 písm. a) Tr. zákona.

	Obvinená XXXXX nebola doposiaľ súdne trestaná ani priestupkovo riešená. Z miesta bydliska je hodnotená kladne.

	Pri prečine podielnictva podľa § 231 ods. 1 písm. a) Trestného zákona je možné uložiť trest odňatia slobody až na tri roky.   

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby podmienečne zastaviť trestné stíhanie, ak 

a/   vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľné, 

b/  nahradil škodu, ak bola činom spôsobená, alebo s poškodeným o jej náhrade uzavrel do hodu alebo urobil iné potrebné opatrenia na jej náhradu, a

c/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.   

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	Vzhľadom k uvedeným skutočnostiam boli splnené všetky podmienky obsiahnuté v    § 216 ods. 1 Trestného poriadku a preto som rozhodol tak, ako je to uvedené vo výroku tohto uznesenia, trestné stíhanie vedené proti obvinenej XXXXX som podmienečne zastavil a určil som obvinenej skúšobnú dobu v trvaní 1 roka, teda v minimálnej možnej výmere, nakoľko mám za to, že takáto skúšobná doba, v priebehu ktorej má obvinená viesť riadny život a nedopúšťať sa protiprávneho konania, dostatočne preukáže, či u obvinenej išlo len o mimoriadne vybočenie z inak riadneho života. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

1140 Marek Pavlus
prokurátor